Fotograwe gaan ook rus | Xplorio Gansbaai
Fotograwe gaan ook rus
Gansbaai Fotografieklub se fotograwe gaan ook rus, maar hopelik nie hulle kameras nie. Daarvoor is daar nog te veel wat gedurende Desember op hulle wag: Kersliggies aanskakeling, Kersmark, Kersdag, Ou- en Nuwejaarsdag en vele feestelike gebeure gedurende die feesseisoen wat die kameras sal laat aanhou flits. Nietemin, die klub het onlangs hul jaarafsluitingsfunksie te Groeneweide in die vorm van 'n gesellige bring-en-braai gehou.
Daar is gesellig saamgebraai en gekuier met die eienaars wat seker gemaak het almal geniet dit terdeë by hulle netjiese en goed ingerigte restaurant- en buite-area te Groeneweide. Voorsitter Riaan Jacobs het die lede vir hul goeie samewerking gedurende die jaar bedank en ook enkele blyke van waarderings oorhandig: Deon en Linda Kloppers vir die gebruik van o.m.G.e.e. Bedieninge se lokaal en Hardus Botha (Gansbaai Courant) vir gereelde beriggewing.
'n Baie spesiale oorhandiging is aan Veronica du Plessis gemaak vir haar onbaatsugtige ywer waarmee sy etlike klubsake gedurende die jaar behartig het. "Sy is die een wat eintlik al my werk as voorsitter gedoen het," het Riaan gesê. Veronica en haar eggenoot, Marc was ook verantwoordelik vir die netjies-versierde tafels waarby die lede kon aansit.